Bjarne Laustsen (S), 2010-12-17:
Det giver jo ekstra taletid, så den tager vi i dag.
Når ministeren er på besøg i det nordjyske, siger hun, at kommunerne ikke kan regne.
Det vil jeg gerne afprøve om er tilfældet.
Nu skal jeg ikke udtale mig om kundskaberne i regning i Venstre, men jeg ved, at det er sådan, at det lovforslag, vi skal til at stemme om lige om lidt, straffer de kommuner, der har en høj ledighed.
Kan det virkelig være rigtigt, at man flytter penge fra det nordjyske område til Hørsholm?
Og i givet fald hvorfor gør man så det?
Hvorfor straffer man områder, hvor de har en højere ledighed – noget, som kommunerne ikke selv er herre over?
Det er noget, der tidligere var statens opgave, men her har man altså valgt at kommunalisere den, privatisere den, stille krav om, hvor meget der skal udliciteres osv., og så laver man nu her et system, hvor man ændrer på refusionssatserne.
I Nordjylland betyder det, at de kommuner, der kommer til at tabe, taber over 100 mio. kr.
Så er der også nogle kommuner, der vinder 17 mio. kr. Så siger ministeren, at f.eks. Aalborg Kommune ikke kan regne.
Jeg vil da gerne spørge ministeren, om hun så ikke lige vil forklare det, for det har hun nemlig undladt at gøre indtil nu her i Folketinget.
Det er jo en ren tilståelsessag, for ministeren har også svaret udvalget, at det er rigtigt nok, at det koster kommunerne penge, men at det under et går op.
Derfor er det, at jeg gerne vil vide, hvorfor Aalborg og Frederikshavn og andre gode nordjyske kommuner skal betale penge til Hørsholm.
Kan vi ikke få en fornuftig forklaring på det?
Hvorfor har man valgt at skrue det her sådan sammen?
Hvordan kan det være, at Dansk Folkeparti, der også står bag det her, synes, at det er glimrende, at rige nordsjællandske kommuner, der har en lav ledighed, skal have betaling fra de kommuner, der har en høj ledighed?
Hvordan kan det være?
Ministeren siger, at Aalborg Kommune ikke kan regne.
Altså, tabet er i 2011 udregnet til 25,9 mio. kr., og så findes der en kompensation på 11,2 mio. kr., men den kommune, der får kompensation, skal bidrage mere, end kompensationen giver, og derfor er tabet i 2011 26,9 mio. kr.
I 2012 er tabet 33,9 mio. kr., og det er jo besparelser, der fortsætter frem i tiden.
Så det er ganske rigtigt, at ministeren med det her lovforslag med Dansk Folkepartis støtte flytter hundredvis af millioner kroner fra fattige kommuner, der har en høj ledighed, til kommuner, der har mere polstring og har en lavere ledighed end gennemsnittet.
Det er da simpelt hen den mest skøre konstruktion, jeg nogen sinde har hørt om.
Jeg advarede imod den i 2008 og 2009, da tingene blev kommunaliseret, og sagde, at nu giver man staten en mulighed for at skrue på håndtagene og straffe de kommuner, der ingen indflydelse har på, om Lindø Værftet lukker, om MAN Diesel lukker, eller om noget som helst andet lukker, for det er de jo ikke herre over.
De er sat i verden for at klare de kommunale kerneopgaver og kan ikke gøre for, at store selskaber lukker ned.
Der er globalisering og alt muligt andet.
Så jeg mangler altså nu at få at vide, om de tal, jeg har læst op her, og som bygger på de tal, som ministeren selv er kommet med, er rigtige, når man så kækt stiller sig op og siger, at kommunerne ikke kan regne.
Hvem er det, der ikke kan regne?
Ja, hvis det er sådan, at vi ikke kan få en forklaring på det her, så må det jo være sådan, at det er ministeren, der ikke kan regne, og at det bl.a. er Aalborg Kommune, der taler sandt.
Jeg vil gerne have at vide, om det regnestykke, jeg har stillet op her i dag, og som jeg har fået af Aalborg Kommune, er korrekt.
Altså, er det korrekt, at de bliver ramt på den måde?
Jeg kan simpelt hen ikke forstå, at kommuner, bare fordi de har en højere ledighed end landsgennemsnittet, skal bones, og at rige kommuner såsom Hørsholm skal tilgodeses med penge fra de selv samme fattige kommuner.
Jeg forstår simpelt hen ikke, hvad det er, man har gang i.